《瑞鹤仙 赋圣几斋中牡丹名藕丝霓裳种来自亳州》
清代·厉鹗

海天霞未卷。和晓岫、空青付谁裁剪。花师戏成幻。

约娇春千里，翠深红浅。回头意懒。但微认、崔徽背面。

映衫痕、一色惺憁，误道藕丝秋半。

曾见。梦中彩笔，歌畔檀唇，醉馀罗扇。云窗月馆。湖山在，旧情远。

便听风听水，霓裳谱得，自对珍丛夜怨。问寻芳、人瘦如何，细看带眼。

作者简介：厉鹗（1692-1752），字太鸿，又字雄飞，号樊榭、南湖花隐等，钱塘（今浙江杭州）人，清代文学家，浙西词派中坚人物。康熙五十九年举人，屡试进士不第。家贫，性孤峭。乾隆初举鸿博，报罢。性耽闻静，爱山水，尤工诗馀，擅南宋诸家之胜。著有《宋诗纪事》、《樊榭山房集》等。